CELEX: 62021CN0693
Language: mt
Date: 2021-11-18 00:00:00
Title: Kawża C-693/21 P: Appell ippreżentat fit-18 ta’ Novembru 2021 minn EDP España, S.A. mis-sentenza mogħtija mill-Qorti Ġenerali (Is-Seba’ Awla) fit-8 ta’ Settembru 2021 fil-Kawża T-328/18, Naturgy Energy Group vs Il-Kummissjoni

14.2.2022   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 73/11
            
         
      Appell ippreżentat fit-18 ta’ Novembru 2021 minn EDP España, S.A. mis-sentenza mogħtija mill-Qorti Ġenerali (Is-Seba’ Awla) fit-8 ta’ Settembru 2021 fil-Kawża T-328/18, Naturgy Energy Group vs Il-Kummissjoni
      (Kawża C-693/21 P)
      (2022/C 73/15)
      Lingwa tal-kawża: l-Ispanjol
      
         Partijiet
      
      
         Appellant: EDP España, S.A. (rappreżentanti: J. L. Buendía Sierra, A. Lamadrid de Pablo, V. Romero Algarra, abogados)
      
         Partijiet oħra fil-proċedura: Naturgy Energy Group, S.A., li kienet Gas Natural SDG, S.A., Il-Kummissjoni Ewropea, Viesgo Producción, S.L., suċċessur ta’ Viesgo Generación, S.L.
      
         Talbiet
      
      L-appellanti titlob li l-Qorti tal-Ġustizzja jogħġobha:
      
                  —
               
               
                  Tiddikjara ammissibbli u tilqa’ l-aggravji esposti f’dan l-appell.
               
            
                  —
               
               
                  Tannulla s-sentenza tal-Qorti Ġenerali tat-8 ta’ Settembru 2021 fil-Kawża T-328/18, Naturgy Energy Group, S.A. vs Il-Kummissjoni.
               
            
                  —
               
               
                  Tannulla d-Deċiżjoni tal-Kummissjoni C(2017) 7733 finali tas-27 ta’ Novembru 2017, dwar l-għajnuna mill-Istat SA.47912 (2017/NN) (1) – L-inċentiv ambjentali adottat minn Spanja għal impjanti tal-enerġija li jaħdmu bil-faħam, li permezz tagħha infetħet il-proċedura ta’ investigazzjoni formali prevista fit-tieni paragrafu tal-Artikolu 108 tat-Trattat dwar il-Funzjonament tal-Unjoni Ewropea.
               
            
                  —
               
               
                  Tikkundanna lill-Kummissjoni Ewropea għall-ispejjeż.
               
            
         Aggravji u argumenti prinċipali
      
      L-appellanti titlob l-annullament tas-sentenza appellata abbażi tal-aggravji li ġejjin:
      
         L-ewwel aggravju: l-interpretazzjoni u l-applikazzjoni żbaljata min-naħa tal-Qorti Ġenerali tal-obbligu ta’ motivazzjoni f’dak li jirrigwarda l-kunċett ta’ selettività.
      L-appellanti targumenta li l-Qorti Ġenerali tevita li tislet il-konsegwenza ġuridika li tirriżulta mill-ġurisprudenza tal-Qrati tal-Unjoni, ġurisprudenza li hija tiċħad l-applikazzjoni tagħha għall-kawża preżenti, jiġifieri, li n-nuqqas ta’ motivazzjoni f’dak li jirrigwarda l-kunċett ta’ selettività għandu jwassal għall-annullament tad-Deċiżjoni ta’ Ftuħ. Barra minn hekk, il-Qorti Ġenerali tipprova tikkoreġi dan in-nuqqas ta’ motivazzjoni billi tibni mill-ġdid, bil-kontra ta’ dak li huwa previst fil-ġurisprudenza, ħjiel ta’ motivazzjoni abbażi ta’ diversi paragrafi tad-Deċiżjoni.
      
         It-tieni aggravju: fil-każ fejn il-Qorti tal-Ġustizzja ma tilqax l-ewwel aggravju, l-interpretazzjoni u l-applikazzjoni żbaljata min-naħa tal-Qorti Ġenerali tal-ewwel paragrafu tal-Artikolu 107 TFUE f’dak li jirrigwarda l-kunċett ta’ selettività.
      B’mod partikolari, l-appellanti targumenta li l-Qorti Ġenerali hija żbaljata meta tqis li l-istħarriġ tagħha għandu jkun limitat għall-kwistjoni ta’ jekk il-Kummissjoni wettqitx żball manifest ta’ evalwazzjoni. Il-Qorti Ġenerali wettqet żball peress li tiffoka l-analiżi tagħha fuq il-kwistjoni ta’ jekk il-partijiet irnexxilhomx juru “b’mod manifest” żball fl-analiżi tal-Kummissjoni, u mhux fuq il-kwistjoni rilevanti, jiġifieri, jekk l-analiżi tal-Kummissjoni fil-qasam tas-selettività hijiex żbaljata jew le. F’kull każ, anki li kieku dan kien it-test applikabbli, il-Qorti Ġenerali kellha tasal għall-konklużjoni li l-Kummissjoni wettqet żball manifest ta’ evalwazzjoni fl-eżami tar-rekwiżit tas-selettività.
      
         (1)  ĠU 2018, C 80, p. 20.